**NACRT**

Na temelju članka 42. i članka 54. Pravilnika o načinu provođenja imunizacije, seroprofilakse, kemoprofilakse protiv zaraznih bolesti te o osobama koje se moraju podvrgnuti toj obvezi („Narodne novine“, broj 103/13 i \_\_\_), ministar zdravstva donosi

**IZMJENU I DOPUNE TROGODIŠNJEG PROGRAMA IMUNIZACIJE, SEROPROFILAKSE I KEMOPROFILAKSE ZA POSEBNE SKUPINE STANOVNIŠTVA I POJEDINCE POD POVEĆANIM RIZIKOM OD: TUBERKULOZE, HEPATITISA A I B, BJESNOĆE, ŽUTE GROZNICE, KOLERE, TRBUŠNOG TIFUSA, TETANUSA, MALARIJE, STREPTOKOKNE BOLESTI, HAEMOPHILUS INFLUENZAE – INVAZIVNE BOLESTI, MENINGOKOKNE BOLESTI, HPV INFEKCIJE I BOLESTI COVID-19 UZROKOVANE VIRUSOM SARS-COV-2 U 2019.-2021. GODINI**

**I.**

Trogodišnjem programu imunizacije, seroprofilakse i kemoprofilakse za posebne skupine stanovništva i pojedince pod povećanim rizikom od: tuberkuloze, hepatitisa A i B, bjesnoće, žute groznice, kolere, trbušnog tifusa, tetanusa, malarije, streptokokne bolesti, haemophilus influenzae – invazivne bolesti, meningokokne bolesti i HPV infekcije u 2019.-2021. godini, KLASA: 011-02/18-02/43, URBROJ: 534-02-1-1/6-18-14, od 16. srpnja 2018. godine, mijenja se naziv kako slijedi: „Trogodišnji program imunizacije, seroprofilakse i kemoprofilakse za posebne skupine stanovništva i pojedince pod povećanim rizikom od: tuberkuloze, hepatitisa A i B, bjesnoće, žute groznice, kolere, trbušnog tifusa, tetanusa, malarije, streptokokne bolesti, haemophilus influenzae – invazivne bolesti, meningokokne bolesti, HPV infekcije i bolesti COVID-19 uzrokovane virusom SARS-CoV-2 u 2019.-2021. godini“.

**II.**

U točki 5. Imunizacija protiv gripe stavak 2. se dopunjuje i glasi:

„Preporučuje se cijepiti svake godine prije početka sezone gripe (u jesen), cjepivom koje po sastavu odgovara preporukama Svjetske zdravstvene organizacije. Nakon cijepljenja gore navedenih osoba kojima je cijepljenje prvenstveno namijenjeno, predviđa se ponuditi cjepivo cijelom stanovništvu a ponajprije zaposlenicima odgojno-obrazovnih ustanova, sukladno raspoloživosti cjepiva.“

III.

Iza točke 8. Postekspozicijsko cijepljenje protiv tetanusa dodaje se točka 9. koja glasi:

„9. Cijepljenje protiv bolesti COVID-19 uzrokovane virusom SARS-CoV-2

Ovisno o raspoloživosti cjepiva protiv COVID-19, preporučit će se cijepljenje za osobe s povećanim rizikom od teških oblika bolesti, djelatnike u zdravstvu te korisnike i djelatnike pružatelja usluge smještaja osoba starije životne dobi i odraslih osoba s invaliditetom. Primjena cjepiva ovisit će o osobinama cjepiva koje u trenutku pisanja Programa nisu poznate.

Nakon cijepljenja gore navedenih i ostalih osoba pod povećanim rizikom, predviđa se ponuditi cjepivo cijelom stanovništvu, u skladu s indikacijama koje će biti definirane registracijom cjepiva i planom cijepljenja.

O dostupnim količinama, prioritetima za cijepljenje, načinu distribucije i primjene cjepiva pravovremeno će biti izvješteni zdravstveni radnici i javnost.“

**IV.**

U Procjeni godišnjih potreba cjepiva i imunoglobulina za 2019.-2021. godinu, ispod cjepiva protiv gripe dodaje se novi stupac koji glasi:

|  |  |
| --- | --- |
| Cjepivo protiv bolesti COVID-19 uzrokovane virusom SARS-CoV-2 (u 2021. godini) | Odredit će se naknadno prema dostupnosti cjepiva |

KLASA:

URBROJ:

Zagreb,

 MINISTAR

                                                                   izv. prof. dr. sc. Vili Beroš, dr. med.